पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. रैपिड मेट्रो के पहले फेज के लिए बिजली आपूर्ति का काम पूरा हो गया है। हरियाणा विद्युत प्रसारण निगम (एचवीपीएन) ने सभी स्टेशनों पर बिजली आपूर्ति के लिए हरी झंडी दे दी है, जिसमें ६.१ किलोमीटर लंबे ट्रैक पर रैपिड मेट्रो का ट्रायल शुरू हो गया है। अब कमिश्नर ऑफ रेल सेफ्टी कभी भी दौरा कर इसका जायजा ले सकते हैं।
रैपिड मेट्रो प्रोजेक्ट के पहले फेज में अबतक बिजली आपूर्ति का काम पूरा नहीं होने से पूरे रूट पर इसका ट्रायल नहीं किया जा रहा था। पहले फेज के सिकंदरपुर स्टेशन से सटे हिस्सों में कंस्ट्रक्शन होने के चलते व ट्रेन डिपो में ट्रैक पर भी बिजली आपूर्ति नहीं की जा रही थी। इसे लेकर रैपिड मेट्रो के लिए एचवीपीएन सेक्टर-२८ में पावर सब स्टेशन का निर्माण करा रहा था।
१६ एमवीए क्षमता वाले सब स्टेशन में पहले फेज में चार एमवीए की आपूर्ति की जानी है। इसके लिए एचवीपीएन ने पिछले हफ्ते काम पूरा करते हुए इसे शुरू कर दिया है। ऐसे में अब पूरे ट्रैक पर बिजली आपूर्ति मिलने के बाद ट्रेनों का ट्रायल शुरू हो गया है। इसके साथ ही बैकअप के लिए भी सेक्टर-२८ स्थित पावर सब स्टेशन बिजली का बैकअप भी शुरू हो गया है।
चार मेगावाट बिजली की जरूरत
रैपिड मेट्रो के लिए दो जगहों से बिजली आपूर्ति के इंतजाम किए गए हैं। सेक्टर-२८ व डीएलएफ फेज-दो क्यू ब्लॉक से पावर सप्लाई की जाएगी। सेक्टर-२८ सब स्टेशन से रैपिड मेट्रो के लिए मुख्य आपूर्ति होगी, जबकि क्यू ब्लॉक सब-स्टेशन की सप्लाई बैकअप के तौर पर होगी।
इसका इस्तेमाल पावर कट की स्थिति में किया जाएगा। सेक्टर-२८ सब स्टेशन में अपग्रेडेशन के तहत 16 एमवीए का ट्रांसफॉर्मर लगाया गया है। सब स्टेशन से कुल 3१.५ एमवीए बिजली की सप्लाई होगी। रैपिड मेट्रो के संचालन में रोजाना ४ मेगावाट बिजली की जरूरत होगी।
थर्ड रेल के जरिए पावर सप्लाई
दिल्ली मेट्रो में जहां ओवर हेड इलेक्ट्रिफिकेशन (ओएचई) के जरिए पावर सप्लाई की जाती है। वहीं रैपिड मेट्रो में थर्ड रेल के जरिए पावर सप्लाई की जाएगी। जानकारी के अनुसार ओएचई सिस्टम में बिजली जहां मेट्रो के ऊपर से गुजरने वाले तारों से ली जाती है, वहीं थर्ड रेल में पटरियों के साथ बिछी तीसरी पटरी के जरिए पावर सप्लाई होती है।
पतंग या परिंदों के पंजों में फंसी कोई भी तार ओएचई की ट्रिपिंग की वजह बनती रही है। ट्रैक के जरिए पावर मिलने से इस समस्या से निजात मिलेगी और यात्रियों को भी परेशानी नहीं होगी।
नहीं होगी डेथ ट्रैप
कुछ देशों में लोग आत्महत्या करने के लिए थर्ड रेल का इस्तेमाल करते थे, जिससे इसे डेथ ट्रैप कहा जाने लगा था। हालांकि रैपिड मेट्रो में थर्ड रेल पर एक सीमा से अधिक वजन पड़ने पर ही पावर की सप्लाई होगी। इससे किसी यात्री के ट्रैक पर कूदने से करंट का प्रवाह नहीं हो सकेगा। इसके लिए ट्रेन को खास तरीके से डिजाइन किया गया है।
रैपिड मेट्रो प्रोजेक्ट में बिजली आपूर्ति का काम पूरा हो गया है। सेक्टर-२८ स्थित सब स्टेशन में चार एमवीए की बिजली आपूर्ति की जा रही है, जिसमें क्यू ब्लॉक में अतिरिक्त ट्रांसफॉर्मर लगाकर सप्लाई के लिए बैकअप की व्यवस्था की गई है।
राजेश गुप्ता, एसई एचवीपीएन, सर्कल गुड़गांव
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hne_Deva zho_Hant eng_Latn